સતત પોતાનો જ વિચાર કરીને જીવતાં આવા માણસો પોતાની તકલીફ માટે દુનિયાને અને બીજાને સતત ભાંડ્યા કરીને નકારાત્મક વાતાવરણ ઊભું કરતા હોય છે. યા તો કેટલાક લોકો સતત ડિપ્રેશનમાં જીવતા હોય છે. જાન્યુઆરી 7, 2016ના દિવસે લંડના રોયલ ઈન્સન્ટિટ્યુટ ખાતે લેકચરમાં ઘણી પ્રેરણાદાયક વાતો કરી હતી. એમણે કહ્યું કે “ બ્લેક હોલને જે રીતે રજૂ કરવામાં આવે છે એટલી હદે તે ખરાબ નથી. તે જેલ જેવું નથી. તેના બન્ને છેડાની બહાર જીવન છે. એટલે જો તમને એવું લાગે કે તમે બ્લેકહોલમાં ફસાઈ ગયા છો તો હિંમત હારી ન જશો તેના બીજા છેડે નવું યુનિવર્સ એટલે કે બ્રહ્માંડ હોવાની શક્યતા છે જ. તમે નિરાશ થઈ જાઓ તો ઉપર આકાશમાં જુઓ નીચે તમારા પગ તરફ ન જોઈ રહેશો. તમે જે જુઓ તેને સમજવાનો, પામવાનો પ્રયત્ન કરો. બ્રહ્માંડને કુતૂહલથી જુઓ અને વિચારો કે તેનું અસ્તિત્વ કેમ ટકી રહ્યું છે. જીવનમાં ગમે તેટલી તકલીફો અને પડકારો આવે તેમાંથી પણ કોઈને કોઈ માર્ગ બહાર લઈ જવા સમર્થ છે. તમે સફળ થઈ જ શકો છો બસ જરૂર હોય છે થાકીને હાર ન માની લો. લડી લો સંજોગોની સામે.” આ સલાહ આપનાર સ્ટિફન હોકિન્સની પરિસ્થિતિ આપણને ખબર જ છે. 21 વરસની ઉંમરે તેમને એવો અસાધ્ય રોગ લાગુ પડ્યો કે ડોકટરે તેમને જીવવાના બે જ વરસ છે એવું કહી દીધું હતું. તેમનું મોટાભાગનું શરીર લકવાગ્રસ્ત થઈ રહ્યું હતું. ફક્ત મગજ એક સાબૂત હતું. મગજ જે વિચારી શકે છે, અનુભવી શકે છે પીડા, હર્ષ, શોક, આનંદ. સ્ટિફને તેનો ઉપયોગ કર્યો નવી શોધ કરવા માટે. કલ્પના કરો કે તેની જગ્યાએ આપણે હોઈએ તો શું થાય? રડતાં, દુખી થતા બેસી જઈએ. મૃત્યુ આવે તેવી પ્રાર્થના કરીએ.